Simca was 'n Franse motorvervaardiger, wat ook voertuie in Brasilië en Spanje vervaardig het in die 1960's. Die firma bestaan nie meer nie. Die naam SIMCA staan vir Société Industrielle de Mécanique et de Carrosserie Automobile. Die stigter van Simca was Henri Pigozzi wat aanvanklik Fiat-voertuie vervaardig het in Frankryk. Die eerste Simca-fabriek is in 1934 in die Paryse voorstad Nanterre geopen, en het tot en met 1951 bestaan. Alhoewel Frankryk beset is gedurende die Tweede Wêreldoorlog, is Simca-voertuie steeds in klein getalle gedurende die oorlog vervaardig. Die Simca Aronde was die eerste werklike Simca-voertuig (en nie 'n Fiat ewebeeld nie) en is bekendgestel in 1951. Dit het 'n 1200 cc-enjin gehad en 100 000 eenhede is jaarliks geproduseer. Na hierdie sukses het Simca die Franse vragmotorvervaardiger Unic in 1951 oorgeneem, die Poissy-aanleg van Ford (Frankryk) in 1954 en die naam Talbot in 1958 gekoop. Die Amerikaanse motorvervaardiger Chrysler Corporation wou die Europese mark betree en het 15% van die Simca-aandele gekoop (tesame met die Britse vervaardiger Rootes), en al die Simca-modelle wat sedert 1967 verkoop is, het die Chrysler pentastar-wapen gedra.